শহরের ফুটপাথ থেকে শনিবার সকালে এক তরুণীর মৃতদেহ উদ্ধার হয়েছে। পার্ক স্ট্রিট থানা এলাকার আচার্য জগদীশচন্দ্র বসু রোডে রিপন স্ট্রিট এবং এলিয়ট রোডের মাঝামাঝি একটি হোটেলের অদূরে মৃতদেহটি ফুটপাথে পড়ে থাকতে দেখেন স্থানীয় বাসিন্দারা। ময়নাতদন্তের পর চিকিৎসকেরা পুলিশকে প্রাথমিকভাবে জানিয়েছেন, শ্বাসরোধ করে খুন করা হয়েছে ওই তরুণীকে। তদন্তকারীদের ধারণা, তরুণীকে অন্যত্র খুন করে ওই এলাকায় ফেলে রাখা হয়। ঘটনার কিনারার জন্য পুলিশ ওই এলাকার সিসিটিভি’র ফুটেজ পরীক্ষা করে দেখছে। তবে তারা এখনও তরুণীর পরিচয় জানতে পারেনি।
যুগ্ম কমিশনার (অপরাধ দমন) বিশাল গর্গ এদিন জানিয়েছেন, ওই তরুণীর পরিচয় জানা গেলে ঘটনার কিনারা অনেকটাই সহজ হয়ে যাবে। তাই তাঁর পরিচয় জানার চেষ্টা চলছে।
পুলিশ সূত্রে জানা গিয়েছে, এদিন সকাল সাড়ে ৭টা নাগাদ ফুটপাথের রেলিংয়ের ধারে একটি গাছের নীচে তরুণীর দেহ পড়ে থাকতে দেখেন স্থানীয় লোকজন। তাঁর পরনে ছিল চুড়িদার। একটি কাঁথা দিয়ে বছর ছাব্বিশের ওই তরুণীর দেহ ঢাকা ছিল। তাঁর একটি হাত দেখে লোকজনের সন্দেহ হয়। তাঁরা ভেবেছিলেন, তরুণী সংজ্ঞাহীন অবস্থায় পড়ে রয়েছেন। এরপর হোটেলের নিরাপত্তরক্ষী এবং স্থানীয় বাসিন্দারা পুলিশে খবর দেন। পুলিশ তরুণীকে চিত্তরঞ্জন হাসপাতালে নিয়ে গেলে সেখানে চিকিৎসকেরা তাঁকে মৃত বলে জানান। কয়েকজন হোটেলকর্মী পুলিশকে জানিয়েছেন, ভোরে তাঁরা বাইরে বেরিয়েছিলেন। কিন্তু সে সময় কিছু দেখতে পাননি। যদিও তদন্তকারীদের ধারণা, গভীর রাতেই কেউ গাড়িতে করে এনে ওই জায়গায় মৃতদেহটি ফেলে দিয়ে গিয়েছে। দেহটি রাস্তার ধারের প্রায় চার ফুট রেলিং টপকে ভিতরের দিকে ফেলা হয়। ফলে কিছুটা সময় লেগেছে। একাধিক ব্যক্তি ছাড়া দেহটি সেখানে ফেলা সম্ভব নয় বলেই তদন্তকারীদের ধারণা।
তরুণীর দেহটি যেখানে পড়ে ছিল, তার আশপাশে কোনও সিসিটিভি নেই। তবে রিপন স্ট্রিটের মোড়ে ট্র্যাফিক পুলিশের সিসিটিভি রয়েছে। সেই ফুটেজ দেখে তরুণীর দেহ ফেলে যাওয়ার সময়ের ছবি উদ্ধারের চেষ্টা করছে পুলিশ। বেনিয়াপুকুর-তালতলার বিভিন্ন এলাকায় পুলিশ ওই তরুণীর ছবি দেখিয়ে তাঁর পরিচয় জানার চেষ্টা করছে। পুলিশের ধারণা, তরুণীর বাড়ি আশপাশের এলাকায় হতে পারে। তবে এদিন সন্ধ্যা পর্যন্ত কলকাতা বা আশপাশের থানায় ওই বয়সি কোনও তরুণীর নিখোঁজ হওয়ার খবর পুলিশের কাছে আসেনি। ময়নাতদন্তকারী চিকিৎসকেরা পুলিশকে জানিয়েছেন, প্রথমে তরুণীর শ্বাসরোধ করা হয়। তারপর গলা টিপে মারা হয়। গলায় শ্বাসরোধ করার চিহ্নও পাওয়া গিয়েছে। এছাড়া তাঁর শরীরে আঘাতের কোনও চিহ্ন ছিল না। তরুণীর পাকস্থলীতে মদ পাওয়া গিয়েছে। তবে যৌন নির্যাতনের কোনও প্রমাণ মেলেনি। চিকিৎসকদের ধারণা, সম্ভবত ওই তরুণীকে আচ্ছন্ন অবস্থাতেই খুন করা হয়েছে। কারণ, তাঁর শরীরে প্রতিরোধের কোনও চিহ্ন নেই।